TISCO บวก 1.10% หลังงบ Q1/58 ดีเกินคาด กูรูชี้ผลการดำเนินงานยังโตต่อเนื่อง
TISCO ณ เวลา 11.13 น. ราคาอยู่ที่ 46 บาท บวก 0.50 บาท หรือ 1.10% สูงสุดที่ 46.25 บาท ต่ำสุดที่ 45.75 บาท มูลค่าซื้อขายที่ 46.69 ล้านบาท ขณะที่ดัชนีตลาดหุ้นไทยโดยรวมลบ 0.17%
20 เม.ย. 2558

ผู้สื่อข่าวรายงานว่า ราคาหุ้นบริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO ณ เวลา 11.13 น. ราคาอยู่ที่ 46 บาท บวก 0.50 บาท หรือ 1.10% สูงสุดที่ 46.25 บาท ต่ำสุดที่ 45.75 บาท มูลค่าซื้อขายที่ 46.69 ล้านบาท ขณะที่ดัชนีตลาดหุ้นไทยโดยรวมลบ 0.17%

บล.เอเซีย พลัส กรุ๊ป โฮลดิ้งส์ ระบุในบทวิเคราะห์ (20 เม.ย.) ว่า TISCO ยังสามารถประคองผลการดำเนินงานได้อย่างมีเสถียรภาพเหนือธนาคารพาณิชย์ที่เน้นสินเชื่อเช่าซื้อรถยนต์อื่นๆ โดยคาดปี 2558 จะเห็นการกลับมาเติบโตของผลการดำเนินงานพร้อมคุณภาพสินทรัพย์ที่แข็งแกร่งขึ้น ราคาหุ้นยังถูกมาก ปันผลก็จูงใจ
ทั้งนี้ TISCO ประกาศกำไรสุทธิไตรมาส 1/58 ตามคาดเท่ากับ 1.19 พันล้านบาท หดตัว 6.5% จากไตรมาสก่อนแต่ยังเพิ่มขึ้น 27.6% จากปีก่อน คิดเป็นสัดส่วน 25% ของประมาณการทั้งปี 2558
ขณะที่ยังคงประมาณการผลการดำเนินงานปี 2558-60 โดยคาดการณ์กำไรสุทธิปี 2558 ยังเห็นการเติบโตกว่า 11.8% จากปีก่อน และต่อเนื่องอีกเฉลี่ยปีละ 12.4% จากปีก่อน ในปี 2559-60 โดยแรงขับเคลื่อนการเติบโตของธุรกิจโดยรวมในปี 2558 นอกเหนือจากการฟื้นตัวของสินเชื่อ NIM และการลดลงของค่าใช้จ่ายสำรองหนี้ฯ
อีกทั้ง TISCO ยังประเมินว่าคาดว่ารายได้ค่าธรรมเนียมฯ จะกลับมาเติบโตจากฐานที่หดตัวไปในปี 2557 สอดคล้องกับประมาณการที่ประเมินไว้ราว 7.6% จากปีก่อน ส่วนใหญ่เป็นการฟื้นตัวของรายได้ค่าธรรมเนียมฯ จากสินเชื่อเช่าซื้อรถยนต์ตามปริมาณสินเชื่อที่เติบโตขึ้น ซึ่งได้แก่รายได้จากธุรกรรมด้าน bancassurance ขณะที่รายได้จากการขายกองทุนซึ่งเห็นการเติบโตที่โดดเด่นมากในปี 2557 คงจะหดตัวลง เนื่องจากปริมาณการออกกองทุนใหม่ๆ อาจไม่ได้คึกคักเท่ากับปีที่ผ่านมา เนื่องจากภาวะตลาดทุนที่ปรับตัวเพิ่มขึ้นมาในระดับหนึ่ง
อย่างไรก็ตาม แนะนำ “ซื้อ” โดย Fair value ปี 2558 เท่ากับ 51.50 บาท อิง PBV 1.46 เท่า ตามวิธี GGM ภายใต้คาดการณ์ ROE ระยะยาวที่ 18.6% โดยยังคาด Div yields ที่สูงเฉลี่ยกว่า 5-6% p.a. (จ่ายปีละครั้ง)
 
บล.ดีบีเอส วิคเคอร์ส ระบุในบทวิเคราะห์ (20 เม.ย.) ผลประกอบการไตรมาส 1/58 ดีกว่าคาด โดยมาจาก NIM ที่เพิ่มขึ้น โดยกำไรสุทธิขยายตัว 28% จากปีก่อนเป็น 1.2 พันล้านบาท (แต่หดตัวเล็กน้อย 3% จากไตรมาสก่อน) กำไรจากการดำเนินงานทรงตัวจากปีก่อนแต่ขยายตัว 8% จากไตรมาสก่อน โดยมาจาก NIM ที่เพิ่มขึ้น และกำไรจากการขายเงินลงทุน 106 ล้านบาท กำไรสุทธิไตรมาส 1/58 คิดเป็น 27% ของประมาณการกำไรสุทธิทั้งปี 58
สำหรับธุรกิจในปี 58 ฟื้นตัวช้าๆ โดยคาดว่าสินเชื่อยังคงอ่อนแอ แต่ NIM ที่ดีขึ้นช่วยหนุนผลประกอบการ ส่วนรายได้ที่ไม่ใช่ดอกเบี้ยขยายตัวไม่มาก เพราะ 50% ของรายได้มาจากค่าธรรมเนียมที่เกี่ยวกับการปล่อยสินเชื่อเช่าซื้อ
ทั้งนี้แนะนำถือ ให้ราคาพื้นฐาน 44 บาท อิงกับ P/BV ปี 58 ที่ 1.5 เท่า ความเสี่ยงต่อประมาณการกำไรของเรา คือ การฟื้นตัวของธุรกิจเช่าซื้อรถยนต์เร็วกว่าคาด